For Whom the Bell Tolls

For Whom the Bell Tolls é unha novela de Ernest Hemingway, publicada en 1940 e representada posteriormente en forma de película. A súa trama desenvólvese na guerra civil española, onde el participou como correspondente de guerra.

O título procede da "Meditación XVII" de Devotions Upon Emergent Occasions obra do poeta metafísico John Donne publicada en 1624:
Ninguén é unha illa, completo en si mesmo; cada home é un pedazo de continente, unha parte da terra; se o mar se leva unha porción de terra, toda Europa queda diminuída, como se fose un promontorio, ou a casa dun dos teus amigos, ou a túa propia. A morte de calquera home redúceme porque estou ligado á humanidade; polo tanto nunca preguntes por quen dobran as campás: dobran por ti. 
John Donne, Devotions Upon Emergent Occasions

 Sinopse 

A trama lévase a cabo durante a guerra civil española. Robert Jordan é un profesor universitario de lingua castelá nos EUA, especialista en explosivos das Brigadas Internacionais. O xeneral Golz encárgalle a destrución dunha ponte para evitar a contraofensiva do bando Nacional durante a batalla de Segovia.

Jordan chega á zona, situada tralas liñas inimigas, guiado por un vello, Anselmo. Alí atópase con que o xefe da banda de guerrilleiros que debe axudalo a voar a ponte, Pablo, é un borracho acovardado. Pero tamén coñece a María, unha moza violada por falanxistas da que enseguida namora, e a Pilar, a muller de Pablo. Pilar é unha muller ruda, pero afouta e dunha gran vontade; ten unha gran lealdade á República e axuda moito a Jordan tanto na misión da ponte como no persoal con María.

Durante os días precedentes ao momento acordado do ataque, Jordan descobre o amor e a importancia da vida, pero tamén entende que seguramente morrerá e non poderá ir a Madrid con María.

 Personaxes 

 Robert Jordan: dinamiteiro.
 Anselmo: de 67 anos guía de Robert.
 Pablo: Líder dunha banda de guerrilleiros.
 Rafael: Xitano membro da banda de Pablo.
 Fernando: Membro da banda.
 Golz: Xeneral republicano, comandante de Robert Jordan.
 Pilar: esposa de Pablo.
 María: amante de Robert.
 Santiago: o Xordo, xefe de partida de guerrilleiros.
 Agustín: Membro da banda de Pablo.
 Eladio: Membro da banda de Pablo.
 Andrés: Membro da banda de Pablo e irmán de Eladio.
 Primitivo: Mozo membro da banda de Pablo.

 Alusións a feitos e personaxes reais 
A acción da novela ten lugar en xuño de 1937, durante a preparación da batalla de Brunete.

A batalla de Guadalajara, o caos imperante e, de xeito máis xeral, o tráxico destino da causa republicana, serven de fondo á novela. Robert Jordan fai constar que segue aos comunistas non tanto por ideoloxía, senón pola súa disciplina nunha alusión implícita ás diverxencias e loitas internas dentro das distintas faccións do bando republicano.

A escena descrita no décimo capítulo no que Pilar narra a execución de varios fascistas da súa vila ten similitudes con feitos acaecidos en Ronda en 1936. Aínda que anos despois Hemingway declarou que inventara a escena, en Ronda uns 500 simpatizantes do bando sublevado foron despeñados polo canón que rodea a vila desde unha casa situada á beira.

No libro aparecen personaxes reais, como:
 Andreu Nin, cofundador do POUM.
 Indalecio Prieto, presidente do Goberno.
 Os xenerais José Miaja, responsable da defensa de Madrid en outubro de 1936, Enrique Líster e Vicente Rojo.
 Dolores Ibárruri, a Pasionaria.
 Robert Hale Merriman, líder dos voluntarios estadounidenses nas Brigadas Internacionais.
 Buenaventura Durruti.
 André Marty, xeneral e comisario político do Partido Comunista Francés.

 Véxase tamén 
 Bibliografía 

 Ligazóns externas 
 Hemingway Archives, John F. Kennedy Library
Stamberg, Susan. "Robert Jordan, Hemingway's Bipartisan Hero." NPR. 14 de outubro de 2008.
 For Whom the Bell Tolls  (PDF)

Categoría:Obras literarias de 1940
Categoría:Obras literarias en inglés
Categoría:Novelas ambientadas en España
Categoría:Obras sobre a guerra civil española